DTCENT เด้งแรง 19% กางแผนรายได้ปีนี้โต 10-15% รุกตลาด GPS Tracking อาเซียน
DTCENT เด้งแรง 19% ปักธงรายได้ปีนี้โต 10-15% นำโมเดล GPS Tracking และ IoT Solution รุกขยายในอาเซียน พร้อมพัฒนาระบบ GPS ให้มีประสิทธิภาพสูงสุด ดันผลงานเข้าเป้า
DTCENT เด้งแรง 19% ปักธงรายได้ปีนี้โต 10-15% นำโมเดล GPS Tracking และ IoT Solution รุกขยายในอาเซียน พร้อมพัฒนาระบบ GPS ให้มีประสิทธิภาพสูงสุด
23 มี.ค. 2566

ผู้สื่อข่าวรายงานว่า วันนี้ (23 มี.ค.66) ราคาหุ้น บริษัท ดี.ที.ซี. เอ็นเตอร์ไพรส์ จำกัด (มหาชน) หรือ DTCENT ณ เวลา  15:30 น. อยู่ที่ระดับ 2.00 บาท บวก 0.32 บาท หรือ 19.05% สูงสุดที่ระดับ 2.02 บาท ต่ำสุดที่ระดับ 1.67 บาท ด้วยมูลค่าการซื้อขาย 70.20 ล้านบาท

โดยก่อนหน้านี้นายทศพล คุณะเพิ่มศิริ ประธานเจ้าหน้าที่บริหาร และกรรมการผู้จัดการใหญ่ บริษัท ดี.ที.ซี. เอ็นเตอร์ไพรส์ จำกัด (มหาชน) หรือ DTCENT เปิดเผยว่า ขณะที่แผนการดำเนินธุรกิจในปี 2566 บริษัทตั้งเป้ารายได้เติบโต 10-15% จากปีก่อน โดยเดินหน้านำระบบ GPS Tracking และ IoT Solution ไปขยายธุรกิจในภูมิภาคอาเซียน ซึ่งคาดว่าจะเห็นความชัดเจนในไตรมาสแรกนี้ สำหรับในประเทศ DTCENT ได้มีการพัฒนาระบบ GPS Tracking ให้มีประสิทธิภาพในการใช้งานได้อย่างสะดวกและรวดเร็ว ตอบโจทย์ความต้องการของลูกค้าในปัจจุบัน
นอกจากนี้ ยังมีการพัฒนาผลิตภัณฑ์และโซลูชันใหม่ IoT Solution และ ระบบ AI  อย่าง BAMS (Business Activity Management System) รวมถึงความร่วมมือกับพันธมิตรทางธุรกิจ ประกอบด้วย บริษัท ยาซากิ เอ็นเนอร์จี ซิสเท็ม คอร์ปอเรชั่น (YES) วางแผนที่จะพัฒนาให้บริษัทเป็น Tier 1 Supplier ในงาน OEM สำหรับอุปกรณ์ GPS Tracking และ Telematics ให้กับบริษัทผู้ผลิตรถยนต์ชั้นนำทั้งในประเทศและต่างประเทศ คาดว่าจะเห็นความชัดเจนภายในปี 2566 เพิ่มขึ้น
ส่วนผลการดำเนินงานปี 2565 (สิ้นสุดวันที่ 31 ธ.ค. 2565) บริษัทมีรายได้รวม 641.59 ล้านบาท เพิ่มขึ้น 8.46% จากปีก่อนที่มีรายได้รวม 591.53 ล้านบาท และมีกำไรสุทธิ 51.98 ล้านบาท โดยปัจจัยที่สนับสนุนให้มีรายได้เพิ่มขึ้นมาจากรายได้จากการให้บริการใช้ระบบติดตามยานพาหนะ ซึ่งเติบโตสอดคล้องกับจำนวนฐานลูกค้าที่ใช้บริการอุปกรณ์ติดตามยานพาหนะ (GPS Tracking)